Nuuskommentaar: Ace Magashule en die slaggatAce Magashule. Foto; ANC/Twitter Een van die sekerste tekens dat die verkeerde mense regeer, en dat die verval nie aan die regeerstelsel te wyte is nie, is wanneer verval gereeld in dele van ’n land voorkom terwyl ander dele floreer. “Die dag wanneer die slaggat ’n taxi of ’n ambulans insluk en dié in die gat verdwyn, is seker die dag wanneer die bestaan daarvan aandag by die munisipaliteit sal kry.” Aan die woord is een van ’n groep pasiënte wat die kwessie van ’n versaakte munisipaliteit onder die loep neem. Dis werklik ’n lelike en groot slaggat. Dit “staan” reg voor die ingang na die parkeerterrein van ’n klein Bloemfonteinse hospitaaltjie, hoewel dit in die proses ook amper die ingang na ’n ander hospitaal versper. Dis yslik groot en dit verg bestuursvernuf en ’n groot voertuig om “wydsbeen” daaroor te kan ry – hoewel nog net ’n klein rukkie terwyl die Rosestad die aantog van die reënseisoen afwag. Dis diep. Elke dag ry talle besoekers, dokters, mediese personeel en ambulanse daardeur. Die ambulanse vervoer soms doodsiek kanker- en ander pasiënte. Sensitiewe toerusting beland daarin. Besoekers aan nog twee hospitale, ’n gastehuis, ŉ gewilde eetplek en ŉ noodhelikopter-landingstrook, parkeer ook gereeld onwettig op dié parkeerterrein. Daar is gereeld nie parkeerplek vir gestremdes of beseerdes nie. Is hierdie slaggat ’n uitsondering? Nie as ’n mens die feitlik daaglikse oes van lesersbriewe in Volksblad lees nie. Daaruit word die indruk geskep van ’n munisipaliteit wat gereeld geld, soms baie geld, vir peperduur goed het, maar nog meer gereeld bakhand, met die handpalms na bó staan. Binne-in die einste hospitaaltjie verloop dinge, soos in bykans elke private hospitaal in die land, feitlik foutloos, en dis baie gewild. So gewild dat ’n pasiënt wat ’n gereelde besoeker is (en baie van die pasiënte is) opmerk dat sy honde nou al dink hy kom net gereeld by sy eie huis kuier. Die afgelope Erfenisdag het die personeel die pasiënte op die heerlikste braaibrood getrakteer. Dit was immers ook Braaidag. Ja, integriteit en selfrespek troef dikwels die onentoesiastiese burokrasie. Gereeld voel ’n mens hier is ’n land met ’n land daarbinne. Maar dan is daar ook nare werklikhede soos die slaggat en Ace Magashule, oud-Vrystaatse premier, wat in ’n japtrap ’n modelstaat tot ’n onooglike slaggat kon reduseer. In sy jongste manewales het hy, gesteun deur invloedrykes, ’n oproep op partylede gedoen om die ou weergawe van Nkosi Sikelel iAfrika te sing sonder die Afrikaanse en Engelse dele. Hy het ook gesê oudpres. Jacob Zuma is een van die beste leiers wat die ANC nog mee vorendag gekom het. Die DA in die Vrystaat wil intussen hê Magashule moet voor die Zondo-kommissie van ondersoek na staatskaping gaan getuig. Die DA het ŉ “dossier” van bewerings van korrupsie teen Magashule opgestel en aan die kommissie gestuur. Dit sluit Magashule se betrokkenheid by die omstrede Vrede-suiwelprojek in. Van die geld wat vir die projek bedoel was, is glo gebruik vir die Gupta-troue by Sun City. Volgens die DA het die Vrystaat onder Magashule se leiding erg agteruitgegaan en is dit nou een van die armste provinsies in die land. Dit lyk of Magashule nou as sekretaris-generaal van die ANC sommer die hele land slaggat toe wil sleep.